Republica Moldova şi Uniunea Europeană au un acord de parteneriat în domeniul securităţii şi apărării. Documentul a fost semnat astăzi la Bruxelles, unde s-a desfăşurat o reuniune a Consiliului de Asociere, cel care pregăteşte paşii pentru procesul de aderare a Chişinăului la spaţiul comunitar.
Pentru a începe negocierile de aderare pe 25 iunie, Republica Moldova mai are de îndeplinit un ultim obiectiv de reformă convenit cu europenii, după cum relatează din Bruxelles corespondentul RRA, Bogdan Isopescu:
Premierul Republicii Moldova spune că astăzi a fost discutat calendarul de negociere, organizarea mecanismelor de coordonare între Moldova şi Uniunea Europeană, precum şi organizarea primei conferinţe interguvernamentale pentru aderare, ceea ce echivalează cu începutul, practic, al întregului proces la finalul căruia Moldova va fi membru comunitar.
Preşedinţia belgiană a consiliului, ca şi România sau ca alte state comunitare, cred că este posibil ca această conferinţă să aibă loc în luna iunie. Ziariştii din Republica Moldova avansează data de 25 iunie, însă premierul Dorin Recean confirmă doar o posibilitate.
Dorin Recean: Noi avem obiectivul să fim pregătiţi pentru sfârşitul lui iunie. Cu alte cuvinte, nu există o dată, dar există un obiectiv.
Comisarul pentru extindere, Olivér Várhelyi, spune că pentru a începe aceste negocieri şi prima conferinţă interguvernamentală, Republica Moldova mai trebuie să primească ultima ţintă de reformă din cele asumate. Comisia şi Consiliul, adaugă el, sunt pregătite pentru orice termen.
Olivér Várhelyi: Vom continua să sprijinim Moldova atât pentru a se integra, cât şi pentru a face faţă contextului geopolitic. Din 2021 am mobilizat 2,2 miliarde de euro către Planul de Investiţii al Chişinăului în sectoare precum energia, transporturile sau IMM-urile. Moldova este acum parte a mai multor programe de finanţare şi a mecanismului de protecţie civilă.
Republica Moldova a semnat astăzi alte două acorduri cu Uniunea Europeană, printre care şi pactul de securitate şi apărare dintre cele două părţi.
Moldova va beneficia de asistenţă europeană pentru mai multe domenii ce ţin de securitate, inclusiv pentru apărare. Spre exemplu, va putea participa la exerciţii comune cu statele membre, precum şi la mecanismul european pentru achiziţii în domeniul apărării.
(RADOR/FOTO – imagine ilustrativă)